Σύγκριση συμπεριφοράς βάδισης επί αρθροπλαστικών γόνατος με σταθερό και κινούμενο πολυαιθυλένιο
Authors: Αποστολόπουλος Αλέξανδρος 
Published: July 2014

ΕΙΣΑΓΩΓΗ Ένα μεγάλο ποσοστό των ασθενών που πάσχουν από οστεοαρθρίτιδα του γόνατος θα οδηγηθούν σε ολική αρθροπλαστική του γόνατος. Σκοπός της ολική αρθροπλαστικής είναι να απαλλάξει τον άρρωστο από τον πόνο, να βελτιώσει την λειτουργικότητα του γόνατος, και να παρέχει μακράς διάρκειας αποτελέσματα. Στόχος κάθε νέου σχεδιαστικού μοντέλου ολικής αρθροπλαστικής γόνατος είναι να φέρει καλύτερα αποτελέσματα συγκρινόμενα με μελέτες της βιβλιογραφίας. Υπάρχουν διάφοροι τύποι προθέσεων που χρησιμοποιούνται με επιτυχία σε ασθενείς με οστεοαρθρίτιδα οι οποίες παρουσιάζουν μεταξύ τους σημαντικές εμβιομηχανικές διαφορές. ΣΚΟΠΟΣ H μελέτη μας αφορά στην σύγκριση συμπεριφοράς βάδισης μετά από ολική αρθροπλαστική γόνατος συγκρίνοντας δυο διαφορετικούς τύπους προθέσεων με σταθερό και κινούμενο πολυαιθυλένιο. Σκοπός της μελέτης είναι να συγκρίνει εμβιομηχανικά μέσω της κινητικής και κινηματικής ανάλυσης τους δύο τύπους προθέσεων και να εξάγει χρήσιμα συμπεράσματα για την συμπεριφορά τους. ΑΣΘΕΝΕΙΣ ΚΑΙ ΜΕΘΟΔΟΣΠραγματοποιήσαμε ανάλυση βάδισης σε 30 ασθενείς στους οποίους είχε διαπιστωθεί κλινικά και ακτινολογικά ότι πάσχουν από οστεοαρθρίτιδα γόνατος. Εξετάστηκαν τρεις ομάδες : Μία ομάδα μαρτύρων, η ομάδα Α (15 δείγματα ανδρών και γυναικών με φυσιολογικά γόνατα), μία ομάδα ασθενών με ΟΑ γόνατος (15 ασθενείς) στους οποίους τοποθετήθηκε πρόθεση με σταθερό πολυαιθυλένιο και μια ομάδα 15 ασθενών με ΟΑ γόνατος στους οποίους τοποθετήθηκε πρόθεση με κινούμενο πολυαιθυλένιο (ομάδα Γ). Όλοι οι ασθενείς υποβλήθηκαν σε κλινική και ακτινολογική εκτίμηση, στατικό και δυναμικό πελματογράφημα, ανάλυση βάδισης και άνοδο σκαλιού προεγχειρητικά και εννέα μήνες μετεγχειρητικά. ΑΠΟΤΕΛΕΣΜΑΤΑΤα πρώτα στοιχεία της μελέτης μας έδειξαν ότι οι ασθενείς και των δύο ομάδων βελτίωσαν σημαντικά την κινηματική τους συμπεριφορά μετεγχειρητικά. Στους ασθενείς στους οποίους τοποθετήθηκε πρόθεση με σταθερό πολυαιθυλένιο παρατηρήθηκε υπεροχή του ρυθμού βηματισμού και της ταχύτητας βάδισης εν αντιθέσει με την δίαρκεια της φάσης στήριξης σε σύγκριση με τους ασθενείς της ομάδας στους οποίους τοποθετήθηκε πρόθεση με κινούμενο πολυαιθυλένιο. Η κινηματική του γόνατος στο μετωπιαίο και οβελιαίο επίπεδο, δεν παρουσιάζει σημαντικές διαφορές μεταξύ των δύο ομάδων ασθενών. Οι ασθενείς στους οποίους είχε τοποθετηθεί πρόθεση με κινούμενο πολυαιθυλένιο, παρουσίασαν μεγαλύτερη κλίση του κορμού και της πυέλου, επιτυγχάνοντας με τον τρόπο αυτό μεγαλύτερη μείωση της εξωτερικής ροπής προσαγωγής του γόνατος, συγκριτικά με τους ασθενείς στους οποίους είχε τοποθετηθεί πρόθεση με σταθερό πολυαιθυλένιο. ΣΥΜΠΕΡΑΣΜΑΤΑΣυμπερασματικά η αποτελεσματικότητα της χρήσης των προθέσεων με σταθερό ή κινούμενο πολυαιθυλένιο αποτελεί ακόμη και σήμερα ανοικτό θέμα προς συζήτηση. Στην μελέτη μας, και οι δύο υπό μελέτη τύποι προθέσεων βελτίωσαν σημαντικά την κινητική και την κινηματική του γόνατος μετεγχειρητικά αλλά δεν αναδείξαν στατιστικά σημαντικές διαφορές μεταξύ τους. Η μεταβολή της κλίσης του κορμού και της πυέλου και η μείωση της εξωτερικής ροπής προσαγωγής του γόνατος ήταν σημαντικότερη στην ομάδα των ασθενών που τοποθετήθηκε πρόθεση με κινούμενο πολυαιθυλένιο.